**Najčešća pitanja i odgovori**

***Ograničeni poziv za prijavu dvogodišnjih programa udruga koje pružaju usluge asistencije osobama s invaliditetom u republici hrvatskoj za razdoblje 2022. - 2023.***

1. **Da li je za osobne asistente koji su već zaposleni te prilikom zapošljavanja u udruzi već dostavili iste dokumente potrebno prikupljati novu dokumentaciju ili se dostavlja postojeća? Također, ukoliko je potrebno dostaviti novu liječničku potvrdu i uvjerenje o nekažnjavanju, koliko dokumenti smiju biti stari?**

*Budući da se radi o novom Ograničenom pozivu, navedenu dokumentaciju potrebno je dostaviti za sve osobne asistente te ona ne smije biti starija od 6 mjeseci.*

*- Liječnička potvrda o općoj psihofizičkoj i zdravstvenoj sposobnosti za rad,*

*- Uvjerenje da protiv te osobe nije pokrenut kazneni postupak,*

*- Dokaz o ukupnom radnom iskustvu, ne stariji od mjesec dana: elektronički zapis (e-radna knjižica) ili potvrda o podacima evidentiranim u matičnoj evidenciji Hrvatskoga zavoda za mirovinsko osiguranje,*

*- Potvrda o završenom školovanju - svjedodžba ili diploma - Ukoliko osoba ima završeno srednjoškolsko obrazovanje prilaže se samo svjedodžba o završenom srednjoškolskom obrazovanju, a ukoliko osoba ima završenu osnovnu školu svjedodžbi se prilaže i potvrda o završenom tečaju za njegovatelja ili završenoj edukaciji za osobnog asistenta; potvrda o završenom hrvatskom znakovnom jeziku.*

1. **Može li liječnička potvrda o općoj psihofizičkoj i zdravstvenoj sposobnosti osobnog asistenta biti izdana od liječnika obiteljske medicine?**

*Liječničku potvrdu o općoj psihofizičkoj i zdravstvenoj sposobnosti osobnog asistenta može izdati liječnik obiteljske medicine.*

1. **Obzirom da imamo angažirana dva redovita studenta koji pružaju uslugu asistencije preko Studentskog ugovora i nemaju dokaz o ukupnom radnom iskustvu, koji dokument je potrebno dostaviti za njih?**

*Budući da imate angažirana dva redovita studenta koji pružaju uslugu osobne asistencije preko Studentskog ugovora, za njih je potrebno dostaviti e-Zapis o statusu studenta – to je potvrda kojom dokazuju status studenta u tekućoj akademskoj godini. Navedena potvrda dobiva se preko portala e-Građani. U sustav je postavite skeniranu u -.pdf formatu.*

1. **Jedna naša osobna asistentica koja je već 10 godina zaposlena u našoj udruzi ne može pronaći svoju svjedodžbu, možemo li je prijaviti na Ograničeni poziv?**

*U iznimnim slučajevima, odobrava se prijava osobe, s obzirom da elektronički zapis o podacima evidentiranim u matičnoj evidenciji Hrvatskog zavoda za mirovinsko osiguranje sadrži i podatke o stvarnoj stručnoj spremi/vrsti i razini obrazovanja.*

1. **Da li možemo prijaviti korisnika na Ograničeni poziv koji u trenutku predaje programske prijave nema osobnog asistenta?**

*Dopušteno je da na Ograničeni poziv prijavite korisnike koji u trenutku predaje programske prijave nemaju osobnog asistenta. Prijavljujete sve svoje korisnike, koji su već bili korisnici usluge na prethodnom Pozivu (2019.-2021.), dakle, bez obzira na to da li trenutačno imaju ili ne osobnog asistenta. Ukoliko je udruga trenutačno u postupku traženja osobnog asistenta, u obrascu B1 i B6 potrebno je upisati „u postupku traženja OA“. Kada odaberete novog OA/TZJ ili VP, potrebno je dokumentaciju poslati na* *kristina.gracin@mrosp.hr* *kako biste dobili suglasnost za njihovo zapošljavanje.*

1. **Jedna naša osobna asistentica je na porodiljnom dopustu, da li je navodimo u obrascu B6 - Popis korisnika i osobnih asistenata?**

*U obrazac B6 potrebno je upisati sve osobne asistente – i one koji su na porodiljnom dopustu i/ili bolovanju i one koji su zaposleni kao njihova zamjena.*

1. **Ukoliko korisnik ima odobrenu uslugu osobne asistencije na 8 sati dnevno, može li se na navedeno radno mjesto zaposliti dvije osobe na pola radnog vremena?**

*Na radno mjesto osobnog asistenta kod korisnika kome je odobrena usluga na 160 sati mjesečno, mogu se zaposliti i dva asistenta na pola radnog vremena.*

1. **Trebamo li od postojećih korisnika osobne asistencije kojima se već pruža usluga zatražiti nove Barthelove indekse i nalaze liječnika i priložiti ih prilikom prijave na Ograničeni poziv?**

*Barthelov indeks nije više propisani obrazac u obaveznoj dokumentaciji te iz istog razloga nije niti postavljen kao obavezni dokument. U obrascu B6 Popis korisnika i osobnih asistenata postoji kolona pod nazivom Barthelov indeks u koju ćete, kao i do sada upisati Barthelove indekse svojih korisnika.*

1. **Naša udruga provodi program osobne asistencije od 2006. godine. Trebamo li ishoditi Uvjerenje neovisnog tijela vještačenja o ispunjavanju uvjeta za primanje usluge osobne asistencije ili uvjerenje odbora za utvrđivanje potrebe za uslugom osobne asistencije za svoje korisnike? S tim u vezi, tko se podrazumijeva pod korisnicima koji su uslugu osobne asistencije imali osiguranu u okviru Ugovora o prijelaznom osiguravanju usluge osobne asistencije?**

*Korisnici osobne asistencije koji trebaju imati uvjerenja neovisnog tijela vještačenja o ispunjavanju uvjeta za primanje usluge osobne asistencije ili uvjerenje odbora za utvrđivanje potrebe za uslugom osobne asistencije za prijavu na Ograničeni poziv su korisnici onih udruga koje s Ministarstvom imaju sklopljen Ugovor o prijelaznom osiguravanju usluge osobne asistencije.*

1. **Udruga je imala s Ministarstvom rada, mirovinskoga sustava, obitelji i socijalne politike sklopljen Ugovor o prijelaznom osiguravanju usluge osobne asistencije na kojem je imala zaposlenog koordinatora programa. Može li prilikom prijave na Ograničeni poziv i dalje imati zaposlenog koordinatora uz voditelja programa?**

*Dozvoljeno je da udruga, sukladno svojim potrebama u proračun, uz voditelja uvrsti i koordinatora programa, s time da voditelj i koordinator dijele plaću koja iznosi 8% od ukupnog troška plaće i prijevoza svih osobnih asistenata.*

1. **Može li se naknada za voditelje programa i izvoditelje koji sudjeluju u provedbi programa isplatiti isključivo preko ugovora o radu ili je istu moguće isplatiti preko ugovora o djelu?**

*U skladu s Uputama za prijavitelje, omogućeno je zapošljavanje/angažiranje osoba putem ugovora o radu i ugovora o djelu, međutim, prijavitelj, kao poslodavac u prijavi samostalno odlučuje kako će angažirati osobe. Pri tome treba uzeti u obzir Zakon o radu (NN 93/14, 127/17, 98/19) kojim se propisuje primjenjivost vrste ugovora s obzirom na narav i vrstu rada te ovlasti poslodavca odnosno obilježja koja neki posao mora imati da se za njegovo obavljanje zasniva radni odnos ili sklapa ugovor o djelu.*

1. **Da li se mogu u neizravne troškove uvrstiti troškovi elektroničke opreme, kao što je prijenosno računalo (laptop), skener i/ili uređaj mobilni telefon za voditeljicu/koordinatoricu na projektu?**

*Troškovi elektroničke opreme (mobilni telefon, skener, laptop...) nisu prihvatljivi troškovi u sklopu Ograničenog poziva za prijavu Udruga koje pružaju uslugu osobne asistencije.*

1. **Izuzev međugradskih te međužupanijskih relacija, gdje je naglasak na javnom prijevozu, uzima li se kao prihvatljiv trošak, ujedno i trošak vožnje privatnim automobilom?**

*Priznaje se visina naknade za korištenje privatnog automobila u službene svrhe najviše 2,00 kune po prijeđenom kilometru u slučaju nepostojanja javnog prijevoza odnosno nemogućnosti korištenja istog.*

1. **Gdje se u financijske podrške postavljaju dokumenti vezani uz osobne asistente: e-radna knjižica, svjedodžba, liječničke potvrde i uvjerenje o nekažnjavanju?**

*U Uputama za prijavitelje, na stranicama 17 i 18 detaljno je objašnjeno kako se prijaviti u sustav Financijske podrške. U slučaju poteškoća s prijavom, molimo Vas da kontaktirate Nacionalnu zakladu za razvoj civilnog društva na telefon: 01/2399-100.*